
REZUMAT 


Caracterizată în producţii materiale și artistice, cultura spirituală românească a dat naștere 
multor capodopere nepieritoare, săvârșite într-o extrem de mare varietate și bogăţie 
stilistică. Înscriindu-se în tendinţa europeană de valorificare a folclorului naţional, 
în România merite incontestabile au avut compozitorii precursori, precum Gavriil 
Musicescu, George Stephănescu, George Dima, Iacob Mureșianu, Ciprian Porumbescu ș.a., 
care, la cumpăna veacurilor al XIX-lea și XX, au pregătit apariţia marelui compozitor George 
Enescu. Enescu este compozitorul român care a valorificat și a sintetizat trei mari izvoare: 
folclorul, creaţia precursorilor muzicii românești și tradiția universală. El deduce cele mai 
sensibile elemente inovatoare din natura melosului folcloric, de unde împrumută principiul 
improvizatoric, modelarea permanentă, variațională a materialului dat. Poziţia lui Enescu 
față de folclor decurge din felul în care l-a utilizat în creaţie, la început în mod afectiv, 
instinctual, iar mai apoi într-un mod tot mai complex, raţional, deliberat. În cea de-a doua 
etapă a creaţiei sale, George Enescu utilizează metoda creării în caracter popular românesc, 
inițiind o direcţie muzicală care depășește ca metodă de creaţie cadrele muzicii românești. 
Cuvinte cheie: Enescu, folclor, modele, lucrări, ritm, procedee, melodie, surse 


România, ţara doinelor și a baladelor, a cântecelor de dor şi de jale, a 
dansurilor și a costumelor policrome, săvârșite toate într-o adâncă unitate stilistică, 
se mândrește că posedă una dintre cele mai vechi și originale culturi din câte a 

cunoscut Europa. O cultură ce își trage seva din trei surse principale: 
etnico-folclorică, cultică-bizantină şi universală, venite toate trei din vremuri 
imemorabile, fundamentată aici, în „spaţiul mioritic” definit de Lucian Blaga ca 
„matrice stilistică a spiritualităţii româneşti”. O cultură ale cărei virtuţi estetice și 
filosofice se constituie într-o importantă dovadă a trăiniciei şi continuității milenare 
a poporului român pe aceste meleaguri. O cultură de o complexitate bogată și 
varietate extraordinare, în care muzica ocupă un loc de frunte, pentru că, aşa după 
cum spune Nicolae Iorga, „la noi întâi se aude cântecul şi apoi răsare soarele”. 

Caracterizată în producţii materiale şi artistice, cultura spirituală 
românească a dat naștere multor capodopere nepieritoare, săvârşite într-o extrem 
de mare varietate şi bogăţie stilistică, sugerate de alcătuirea peisajului românesc și 
de bogăţia spirituală a locuitorilor acestor meleaguri, creatori și păstrători de 
tradiţii folclorice și profesioniste; toate acestea, săvârșite într-o perfectă unitate 
stilistică, existând o indestructibilă legătură între arta de autor și cea populară. 

În această acţiune, merite incontestabile au avut compozitorii precursori, 
precum Gavriil Musicescu, George Stephănescu, George Dima, Iacob Mureșianu, 
Ciprian Porumbescu ș.a., care, la cumpăna veacurilor al XIX-lea şi XX, au pregătit 
apariția marelui compozitor George Enescu, „Luceafărul muzicii românești”, 
muzicianul complex, de aleasă distincţie și rafinament.! 

„„.Ne-am obișnuit să spunem că George Enescu a fost un artist de geniu. 
Desigur, acest lucru este adevărat, dar el a fost totodată o personalitate autentică, 
ce şi-a închinat întreaga viață și operă oamenilor și societății. Nobleţea figurii 
constă tocmai în îmbinarea acestor două aspecte, care nu se implică întotdeauna. 

Enescu este o pildă strălucită și vie a chipului în care un artist genial știe să 
fie mare nu numai prin arta sa, dar şi prin dăruirea de sine și mai ales prin felul în 
care se dăruie. „Important în artă este să vibrezi tu însuți și să faci și pe alții să 
vibreze” - spunea el. Enescu a fost un animator ce și-a dăruit arta nu cu indiferenţă, 
ci cu bună știință, cu dorinţa de a-şi sluji semenii, de a-i înnobila, de a le veni în 
ajutor. Aportul său în domeniul creaţiei și activității interpretative a fost hotărâtor 
în orientarea școlii românești de compoziţie începând cu primele decenii ale 
veacului trecut. 

George Enescu se individualizează în galeria marilor reprezentanți ai 
muzicii secolului XX prin complexa personalitate de compozitor, pianist, violonist, 
dirijor şi pedagog, fascinând cu arta sa spiritele contemporane de pretutindeni. 

Despre creaţia enesciană putem spune, în primul rând, că ea poartă 
amprenta „spiritului latin” prin luminozitatea și căldura expresiei străbătute de 
ethosul folclorului național. Enescu a știut să vibreze la drama conștiinței muzicale 
contemporane care reflectă zguduirile sociale și psihice ale secolului nostru, 
exprimând durerea semenilor săi cu o nobleţe și o liniște ce amintesc de 


1 Vasile Iliuţ, De la Wagner la contemporani, vol. IV, Editura Muzicală, București, 1998, p. 274. 

seninătatea tradiţiei noastre mioritice. Enescu este compozitorul român care a 
valorificat și a sintetizat trei mari izvoare: folclorul, creaţia precursorilor muzicii 
românești și tradiția universală. El deduce cele mai sensibile elemente inovatoare 
din natura melosului folcloric, de unde împrumută principiul improvizatoric, 
modelarea permanentă, variațională a materialului dat. De asemenea, el valorifică 
atributele genurilor populare, ale cântării doinite, ale baladei, împrumutând 
totodată modurile cromatice, starea de indecizie tonală și  oscilarea 
minor-majorului. 

George Enescu se situează în rândul marilor personalități ale artei 
componistice moderne prin utilizarea mijloacelor și procedeelor stilistice amplu 
generalizate, precum și prin utilizarea culorilor timbrale de rezonanţă folclorică: 
sonorități de fluier, cimpoi, bucium, țambal etc. Poziţia lui Enescu faţă de folclor 
decurge din felul în care l-a utilizat în creaţie, la început în mod afectiv, instinctual, 
iar mai apoi, într-un mod tot mai complex, raţional, deliberat. În lucrări ca 
Poema română, Rapsodia I în La major şi Rapsodia a II-a în Re major, Enescu utilizează 
metoda citatului folcloric în care prezintă melodii sau teme populare cunoscute, 
fără a opera pe cât posibil asupra profilului melodic. El citează melodii precum 
Doina Oltului, Şapte scări, Banul Marăcine, Ciocârlia, Sârba popilor şi altele. În această 
primă etapă, Enescu tratează aceste melodii printr-o prismă obiectivă, mărturisind 
chiar: „cu cât o melodie populară este prezentată mai simplu, cu atât mai viu 
strălucește în toată frumuseţea ei”. 

În Poema română, compozitorul apelează direct la citatul folcloric, 
concepând teme în spiritul melodiei populare. Două exemple elocvente în acest 
sens pot fi: tabloul liniștit al nopţii - din prima parte a lucrării — în care 
compozitorul inventează ideile muzicale într-un autentic spirit popular, și finalul, 
care este sugestiv redat prin imaginea unei petreceri populare pe fondul unor 
melodii de joc de provenienţă lăutărească. 

În  Rapsodii se conturează caracterul simfonic specific enescian, 
reliefându-se în același timp și orientarea muzicianului spre valorile de esenţă și 
permanenţă ale spiritualității românești. Prima temă a Rapsodiei a I-a - spre 
exemplu - este împrumutată din folclorul orăşenesc, dobândind o expresie 
meditativă în tonul grav al instrumentelor de coarde la unison. Citatul folcloric nu 
lipseşte din această lucrare, el făcându-și apariţia după un grup de teme cu caracter 
episodic sub forma cântecului Ciobănaș la oi m-aş duce, susținut de oboi. În secțiunea 
centrală a Rapsodiei, compozitorul apelează din nou la citatul folcloric prin 
expunerea unui cântec de jale cunoscut sub titlul Vălev, lupul mă mănâncă, 
interpretat de cornul englez şi preluat și amplificat de violoncele, contrabasuri și 
trompete. Toate aceste teme se contopesc, formând o imagine sonoră de 
dimensiunile unui imn. 

Cu Poema română şi cele două Rapsodii se încheie o etapă a evoluției muzicii 
românești, dar totodată se deschid noi orizonturi de creaţie, datorită înaltei 

măiestrii de tratare a materialului tematic. „Rapsodiile sunt - după cum spunea 
Zeno Vancea - punctul culminant de până acum în muzica românească, al tratării 
simfonice a cântecului popular românesc.”! 

În cea de-a doua etapă a creaţiei sale, George Enescu utilizează metoda 
creării în caracter popular românesc, inițiind o direcţie muzicală care depăşeşte ca 
metodă de creație cadrele muzicii românești. Preocupările sale spre găsirea unei 
alte modalități de tratare a melosului popular se regăsesc în Suita I pentru 
orchestră, Suita a I-a pentru orchestră, Simfonia a I-a şi Simfonia a III-a, Sonata I 
pentru pian, opera Oedip, Sonata a III-a pentru pian și vioară, Impresii din copilărie, 
Simfonia de cameră şi poemul simfonic Vox maris. De aceasta dată artistul recurge la 
un nou demers, acela al re-creerii folclorului. De fapt, s-a ajuns la concluzia că 
metoda în caracter popular și re-crearea sunt una şi aceeaşi, având însă trei faze: 
una pregătitoare corespunzând perioadei anterioare Oedipului şi Sonatei a III-a, 
etapă clasică a „caracterului popular” corespunzând creaţiilor scrise în deceniul al 
treilea și faza ultimelor creaţii. 

Re-crearea folclorului a început la Enescu odată cu Suita I pentru orchestră. 
Preludiul la unison al Suitei este prima mare experienţă de re-creare a folclorului de 
către George Enescu. Acest Preludiu creează impresia unei confesiuni infinite prin 
variaţia continuă a discursului, remarcabil și prin capacitatea compozitorului de a 
crea teme de o rară frumuseţe. 

Este adevărat că elementul folcloric se face simţit adesea și în acele lucrări 
în care compozitorul urmărise să dea expresie aspirațiilor sale spre universul 
uman. Astfel, în Simfonia I în Mi bemol major op. 12, compozitorul folosește în 
părțile extreme un material tematic incisiv, de o mare forță emoţională și care este 
supus unei continue dezvoltări simfonice. Tematica străbătută de un puternic suflu 
eroic din prima și ultima parte i-a determinat pe unii muzicologi să definească 
întreaga lucrare „Eroica enesciană”. 

În Simfonia a II-a distingem înclinația compozitorului către factura lirică și 
folosirea unor elemente cromatice, și ele tot de provenienţă folclorică, ce vor atinge 
o largă extindere în perioada următoare de creație. În această simfonie se afirmă o 
mai mare densitate a conceptului polifonic, iar principiul ciclic îmbracă forme 
caracteristice. Impresia de flux neîntrerupt, determinată de transformările continue 
la care este supus materialul Simfoniei, apare cu atât mai pregnantă cu cât Enescu 
apelează la grupe de idei tematice pe care le supune unor continue transformări 
intervalice, ritmice și de culoare timbrală. 

Un an mai târziu (1915), Enescu va scrie Suita a Il-a pentru orchestră op. 20, 
în aceeași tonalitate cu prima (Do major). Lucrarea se distinge prin farmecul unor 
teme apropiate de spiritualitatea melosului popular românesc, prin caracterul 
ciclic, cât şi prin îndrăzneţele armonii și polifonii prezentate în Suită. 


1 Zeno Vancea, Creația muzicală românească, sec. XIX — XX, Editura Muzicală, Bucureşti, 1968, p. 246. 

Simfonia a III-a în Do major op. 21 pentru orchestră, cor, pian şi orgă, a fost 
creată sub impresia puternică a frământărilor epocii şi se înscrie printre cele mai 
reprezentative lucrări ale vremii și ale compozitorului. Prima temă din partea I, 
concepută în formă de sonată, cu elemente de provenienţă folclorică, se prezintă 
sub forma unei idei ciclice, reluată amplu în întreaga simfonie, având rolul de 
unificare a materialului tematic. În creaţia muzicală românească a secolelor 
XIX-XX, Zeno Vancea avea să definească astfel monumentala lucrare enesciană: 
„+... Simfonia a Il-a de George Enescu reprezintă încheierea prestigioasei linii 
simfonice Brahms-Schumann, compozitorul român reușind să îmbogăţească, cu 
aspecte inedite, cea mai reprezentativă formă a muzicii europene din ultimele două 
secole, la capătul unui lung proces de dezovoltare a ei”. 

În Suita a II-a „Săteasca” pentru orchestră op. 27, compozitorul evocă 
lumea de sentimente şi idei din copilăria sa, frumusețea plaiurilor natale, oamenii 
şi locurile dragi de odinioară. În cele cinci tablouri ale Suitei sunt sintetizate toate 
cuceririle stilului enescian: Reînnoire câmpenească, Joaca băieților în aer liber, 
Casa veche a copilăriei în asfințit, Păstor, păsări călătoare, Pârâu sub lună, Dansuri 
ţărăneşti. 

Poemul simfonic Vox maris op. 31 este una dintre cele mai complexe lucrări 
ale compozitorului închinată luptei omului pentru salvarea semenilor săi. 
George Enescu își elaborează singur scenariul: marinarul care este chemat de 
cântecul anticelor sirene, dispare în neantul infinit al mării. Fluxul melodic 
neîntrerupt este prezent și în această lucrare, îmbogăţit de înflăcărări modale, de 
intensul cromatism melodic combinat cu diatonismul şi cu densitatea scriiturii 
instrumentale, tematism rezultat din folosirea procedeului leit-motivului. 

Eterofonia se extinde asupra întregului discurs muzical al orchestrei 
simfonice, devenind odată cu această lucrare parte inseparabilă a stilului enescian. 

Înnoirea continuă a mijloacelor de exprimare și adâncirea elementelor de 
esență ale muzicii într-o concepţie stilistică unitară, alimentată de sursele 
inepuizabile ale folclorului, se concretizează în Simfonia de cameră pentru 12 
instrumente solo op. 33. Cele trei teme fundamentale ale Simfoniei se desfășoară ca 
o cantilenă neîntreruptă din care derivă toate elementele discursului muzical. 

Exemplele de mai sus provin doar din segmentul vocal-simfonic sau pur 
simfonic. Ele ar putea continua, ba încă și mai elocvent dacă ne-am referi la creația 
camerală sau instrumentală a compozitorului român, bunăoară la suitele pentru 
pian sau la sonatele pentru vioară. Timpul şi spaţiul nu ne permit însă să 
parcurgem toate cele 33 de opusuri enesciene, acestea abundând de elemente ale 
folclorului, resursă pe care Enescu a exploatat-o, universalizând astfel creația 
anonimă românească, tezaur neprețţuit și muză inspiratoare a întregii spiritualități 
mioritice. 

